തല ചായ്ക്കാനൊരിടം... ഈ വയോധികര്ക്ക് ആഗ്രഹം ഇത്രമാത്രം മുക്കം: വര്ഷങ്ങളോളം നാട്ടിലെ നിരവധി പേര്ക്ക് വസ്ത്രങ്ങള് തയ്ച്ചു നല്കിയിട്ടുണ്ട് ഈ തയ്യല്ക്കാരന്. എന്നാല് സ്വന്തം ജീവിതം തുന്നിച്ചേര്ക്കാന് കാരശേരി പഞ്ചായത്തിലെ കളരിക്കണ്ടി വിജയനെന്ന ഈ തയ്യല്ക്കാരനും ഭാര്യ ശ്യാമളയ്ക്കും ഇതുവരെ സാധിച്ചിട്ടില്ല. തലചായ്ക്കാന് ഒരു കൊച്ചു വീട് സ്വപ്നവും കണ്ട് ഏതു നിമിഷവും നിലംപൊത്താറായ ഈ കൂരയില് കഴിയുന്ന ഇവരുടെ ജീവിതം ആരുടെയും കണ്ണു നനയിക്കും. കാരമൂലയിലെ വാടകവീടും അതിനോടു ചേര്ന്ന് ഒരു തയ്യല് കടയും ഇതായിരുന്നു വര്ഷങ്ങളോളം ഇവരുടെ ലോകം. കോവിഡ് വന്ന് വരുമാനം നിലച്ചതോടെ വാടക നല്കാന് കഴിയാതെ ഒരു വര്ഷം മുമ്ബ് ഇവര്ക്ക് വീട് ഒഴിഞ്ഞു നല്കേണ്ടി വന്നു. പിന്നീട് ഒരു ബന്ധു വീട്ടിലേക്ക് മാറിയെങ്കിലും അവിടെ ചില പ്രശ്നങ്ങളുടെ പേരില് ഇറങ്ങേണ്ടി വന്നു. മറ്റെങ്ങും പോകാന് ഇടമില്ലാതെ വഴിയാധാരമായ ഈ കുടുംബത്തിന്റെ സാഹചര്യം കണ്ട് തൊട്ടടുത്ത വീട്ടിലെ റുഖിയ എന്ന വീട്ടമ്മ ഇരുവരെയും തന്റെ വീടിനോട് ചേര്ന്ന് സ്ഥലത്ത് ഒരു ഷെഡ് വച്ച് താമസിക്കാന് സൗകര്യം ഒരുക്കുകയായിരുന്നു. ശ്യാമളയുടെ കൂട്ടുകാരായ തൊഴിലുറപ്പ് തൊഴിലാളികള് ടാര്പ്പായും ഷീറ്റും ഉപയോഗിച്ച് നിര്മിച്ച ഷെഡില് ഇവരുടെ താമസം തുടങ്ങിയിട്ട് ഒരു വര്ഷമായി. രോഗിയായ വിജയനു തന്റെ തയ്യല് മെഷീന് കൊണ്ട് മാസ്ക് തയ്ച്ചു കിട്ടുന്ന തുച്ഛമായ വരുമാനവും തൊഴിലുറപ്പ് ജോലിക്ക് പോകുന്ന ശ്യാമളയുടെ വരുമാനവും മാത്രമുള്ള ഈ കുടുംബത്തിന് ഒരു തുണ്ട് ഭൂമിയും അതിലൊരു കൊച്ചുവീടും എന്നതാണ് വലിയ സ്വപ്നം. ലൈഫ് ഭവന പദ്ധതിയില് വീട് അനുവദിച്ചിട്ടുണ്ടെങ്കിലും സ്ഥലം വാങ്ങാന് പണമില്ല എന്നതാണ് ഇവരുടെ മുന്നിലെ പ്രധാന വെല്ലുവിളി. ജീവിതത്തില് ഒന്നു തളരാതെ പിടിച്ചു നില്ക്കാന് കുട്ടികളോ കാര്യമായ ബന്ധുക്കളൊന്നും ഇല്ലാത്ത ഈ ദമ്ബതികള്ക്ക് സമൂഹം കൈകോര്ത്താല് ഒരുതുണ്ട് ഭൂമിയും അതിലൊരു വീടുമൊക്കെ യാഥാര്ഥ്യമാവും.